Sabuting surat nang dipublikasi di Nature wayah tahun 1998 malaporkan sabuah survei bahua kaparcayaan lawan tuhan personal atawa jua kahidupan limbahnya mati ada dalam posisi tarandah di antara bubuhan anggota Akademi Sains Nasional AS, tikas 7,0% haja anggota nang parcaya lawan tuhan personal, ditandingkan lawan talabih matan 85% masyarakat AS sacara umumnya. Wayah tahun nang sama jua, Frank Sulloway tumatan Massachusetts Institute of Technology dan Michael Shermer tumatan California State University manggawi sabuting kajian nang manamuni bahua di sampel survei bubuhannya nang terdiri tumatan urang dewasa AS nang ""diparcayai"" (12% Ph.D dan 62% lulusan parguruan tinggi), 64%-nya parcaya lawan Tuhan, dan ta'ulih sabuting korelasi nang ma'indikasikan manurunnya tingkat kaparcayaan ba'imbaian lawan maningkatnya tingkat pandidikan. Korelasi nang babanding tabalik antara kaimanan lawan kapintaran gin sudah tahaba di 39 kajian nang digawi antara tahun 1927 sampai tahun 2002, ujar sabuah artikal dalam Majalah Mensa. Panamuan ini sacara luas sasuai lawan meta-analisis statistis tahun 1958 nang digawi ulih Profesor Michael Argyle tumatan Universitas Oxford. Sidin ma-analisa tujuh kajian riset nang sudah ma-investigasi korelasi antara sikap kapada agama lawan pangukuran inteligensi di palajar-palajar sakulah dan paguruan tinggi AS. Walau korelasi negatif tahaba sacara jalas, analisis naini kada ma'identifikasi sabab musababnya, tapi manilai bahua faktor-faktor nangkaya latar balakang kulawarga nang otoriter dan kalas susial mau ai mamainkan sapalih peran panting.